CELEX: 32020X0415(01)
Language: mt
Date: 2020-03-16 00:00:00
Title: Deċiżjoni tal-Awtorità Ewropea tat-Titoli u s-Swieq (UE) 2020/525 tas-16 ta’ Marzu 2020 li tirrikjedi li persuni fiżiċi jew ġuridiċi li jkollhom pożizzjonijiet qosra netti jbaxxu temporanjament il-livelli limiti ta’ notifika ta’ pożizzjonijiet qosra netti fir-rigward tal-kapital azzjonarju maħruġ ta’ kumpaniji li l-ishma tagħhom huma ammessi għan-negozjar f’suq regolat li jaqbeż ċertu livell limitu biex jinnotifikaw l-awtoritajiet kompetenti f’konformità mal-punt (a) tal-Artikolu 28(1) tar-Regolament (UE) Nru 236/2012 tal-Parlament Ewropew u tal-Kunsill

15.4.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 116/5
               
            
         DEĊIŻJONI TAL-AWTORITÀ EWROPEA TAT-TITOLI U S-SWIEQ (UE) 2020/525
         tas-16 ta’ Marzu 2020
         li tirrikjedi li persuni fiżiċi jew ġuridiċi li jkollhom pożizzjonijiet qosra netti jbaxxu temporanjament il-livelli limiti ta’ notifika ta’ pożizzjonijiet qosra netti fir-rigward tal-kapital azzjonarju maħruġ ta’ kumpaniji li l-ishma tagħhom huma ammessi għan-negozjar f’suq regolat li jaqbeż ċertu livell limitu biex jinnotifikaw l-awtoritajiet kompetenti f’konformità mal-punt (a) tal-Artikolu 28(1) tar-Regolament (UE) Nru 236/2012 tal-Parlament Ewropew u tal-Kunsill
         IL-BORD TAS-SUPERVIŻURI TAL-AWTORITÀ EWROPEA TAT-TITOLI U S-SWIEQ,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra l-Ftehim dwar iż-Żona Ekonomika Ewropea, u b’mod partikolari l-Anness IX tiegħu,
         Wara li kkunsidra r-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq), u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (1), u b’mod partikolari l-Artikoli 9(5), 43(2) u 44(1) tiegħu,
         Wara li kkunsidra r-Regolament (UE) Nru 236/2012 tal-Parlament Ewropew u tal-Kunsill tal-14 ta’ Marzu 2012 dwar bejgħ bin-nieqes u ċerti aspetti tas-swaps ta’ inadempjenza tal-kreditu (2), u b’mod partikolari l-Artikolu 28 tiegħu,
         Wara li kkunsidra r-Regolament Delegat tal-Kummissjoni (UE) Nru 918/2012 tal-5 ta’ Lulju 2012 li jissupplimenta r-Regolament (UE) Nru 236/2012 tal-Parlament Ewropew u tal-Kunsill dwar bejgħ bin-nieqes u ċerti aspetti ta’ swaps ta’ inadempjenza tal-kreditu fir-rigward tad-definizzjonijiet, il-kalkolu ta’ pożizzjonijiet bin-nieqes netti, swaps ta’ inadempjenza tal-kreditu sovrani koperti, livelli limitu ta’ notifika, livelli limitu ta’ likwidità għas-sospensjoni tar-restrizzjonijiet, waqgħat sinifikanti fil-valur tal-istrumenti finanzjarji u avvenimenti avversi (3), u b’mod partikolari l-Artikolu 24 tiegħu,
         Billi:
         1.   INTRODUZZJONI
         
         
                     (1)
                  
                  
                     Din id-Deċiżjoni tal-ESMA teħtieġ li persuni fiżiċi jew ġuridiċi li jkollhom pożizzjonijiet qosra netti fir-rigward ta’ sehem ammess għan-negozjar f’suq regolat jinnotifikaw lil awtorità kompetenti bid-dettalji ta’ kwalunkwe tali pożizzjoni jekk il-pożizzjoni tilħaq jew taqbeż iż-0,1 % tal-kapital azzjonarju maħruġ.
                  
               
                     (2)
                  
                  
                     Il-miżura imposta mid-Deċiżjoni tal-ESMA tindirizza l-ħtieġa li l-awtoritajiet nazzjonali kompetenti u l-ESMA jkunu konxji mill-pożizzjonijiet qosra netti li daħlu għalihom il-parteċipanti fis-suq fir-rigward tal-ishma ammessi għan-negozjar f’suq regolat, minħabba l-iżviluppi eċċezzjonali riċenti fis-swieq finanzjarji.
                  
               2.   IL-KAPAĊITÀ TAL-MIŻURA LI TINDIRIZZA T-THEDDID RILEVANTI U L-IMPLIKAZZJONIJIET TRANSKONFINALI (L-ARTIKOLU 28(2)(A) TAR-REGOLAMENT (UE) NRU 236/2012)
         
         (a)   Theddida għall-funzjonament ordnat u l-integrità tas-swieq finanzjarji
         
         
                     (3)
                  
                  
                     It-tifqigħa tal-pandemija COVID-19 qed ikollha effetti negattivi serji fuq l-ekonomija reali u fuq is-swieq finanzjarji tal-UE. Fir-rigward ta’ dawn tal-aħħar, mill-20 ta’ Frar 2020 is-swieq tal-ishma fl-UE tilfu 30 % (Figura 1), u s-setturi u t-tipi kollha ta’ emittenti ġew affettwati minn tnaqqis kbir fil-prezz tal-ishma.
                  
               
                     (4)
                  
                  
                     L-ESMA tqis li din is-sitwazzjoni avversa tikkostitwixxi theddida serja għall-funzjonament ordnat u l-integrità tas-swieq finanzjarji. Jiġifieri, il-movimenti tal-prezzijiet huma marbuta mat-tifrix tal-pandemija COVID-19 fl-UE, li żiedet ħafna s-sensittività tas-swieq finanzjarji tal-UE. Hemm riskju ċar li din ix-xejra ’l isfel se tkompli fil-jiem u l-ġimgħat li ġejjin. Dan it-tnaqqis kbir fil-prezzijiet idgħajjef il-mekkaniżmu tal-formazzjoni tal-prezzijiet, u b’hekk jhedded l-integrità u l-funzjonament ordnat tas-swieq.
                  
               
                     (5)
                  
                  
                     Fl-istess ħin, it-telf qawwi għandu wkoll l-effett li jippreġudika l-fiduċja tas-suq. Tnaqqis ta’ dan tal-aħħar jhedded il-funzjonament ordnat u l-integrità tas-swieq, minħabba li dan jista’ jwassal għal volatilità ulterjuri u spirali ’l isfel fil-prezzijiet.
                  
               
                     (6)
                  
                  
                     F’dan il-kuntest, kif spjegat aktar fid-dettall fit-Taqsima 3 hawn taħt, il-bejgħ ta’ pożizzjoni qasira jista’ jikkontribwixxi biex jaċċellera l-volatilità tal-prezzijiet u jżid it-telf tas-suq.
                  
               
                     (7)
                  
                  
                     Fil-limitu tal-mandat tal-ESMA, il-miżura proposta tobbliga lil persuni fiżiċi jew ġuridiċi li jkollhom pożizzjoni qasira netta f’ishma ammessi għan-negozjar f’suq regolat biex jirrapportaw lill-awtoritajiet nazzjonali kompetenti f’limitu aktar baxx minn dak stabbilit fl-Artikolu 5 tar-Regolament (UE) Nru 236/2012. Dan għandu jtejjeb il-kapaċità tal-awtoritajiet nazzjonali kompetenti u tal-ESMA biex jivvalutaw is-sitwazzjoni b’mod adegwat u jirreaġixxu jekk l-integrità, il-funzjonament ordnat u l-istabbiltà tas-swieq ikunu jeħtieġu azzjonijiet aktar stretti.
                  
               (b)   Theddida għall-istabbiltà tas-sistema finanzjarja kollha jew parti minnha fl-Unjoni
         
         
                     (8)
                  
                  
                     Kif spjegat mill-BĊE fir-Reviżjoni tiegħu tal-Istabbiltà Finanzjarja (4), l-istabbiltà finanzjarja hija kundizzjoni li fiha s-sistema finanzjarja – li tinkludi intermedjarji finanzjarji, swieq u infrastrutturi tas-suq – kapaċi tiflaħ għal xokkijiet u ż-żarmar tal-iżbilanċi finanzjarji. Il-pressjoni sostanzjali ta’ bejgħ u l-volatilità mhux tas-soltu fil-prezz tal-ishma diġà jinsabu għaddejjin u jistgħu jkomplu jseħħu. F’sitwazzjoni bħal din il-parteċipanti fis-suq jistgħu jieħdu pożizzjonijiet qosra ġodda sabiex jibbenefikaw minn tnaqqis ulterjuri fil-prezzijiet, u dan jista’ jaggrava t-tnaqqis esperjenzat f’dawn l-aħħar ġimgħat. L-ESMA tqis li ċ-ċirkostanzi attwali tas-suq qegħdin jheddu b’mod sostanzjali l-istabbiltà finanzjarja fl-Unjoni.
                  
               
                     (9)
                  
                  
                     Dan it-tnaqqis fil-prezz ħalla l-maġġoranza vasta jekk mhux l-ishma kollha ammessi għan-negozjar f’suq regolat f’sitwazzjoni ta’ inċertezza li fiha aktar tnaqqis fil-prezz mhux ikkawżat minn informazzjoni fundamentali addizzjonali jista’ jkollu konsegwenzi detrimentali ħafna.
                  
               
                     (10)
                  
                  
                     Huwa f’dan l-istadju tal-iżviluppi, fejn hemm ammont dejjem akbar ta’ informazzjoni li tgħaddi fis-suq b’rabta ma’ Covid-19, li l-miżura tista’ tkun l-aktar effettiva, peress li se tippermetti lill-awtoritajiet nazzjonali kompetenti biex jimmonitorjaw aħjar ix-xejriet tas-suq u jirfinaw reazzjonijiet regolatorji ulterjuri.
                  
               
                     (11)
                  
                  
                     L-ESMA tqis li t-tnaqqis tal-limiti ta’ rapportar huwa azzjoni preliminari li taħt dawn iċ-ċirkostanzi eċċezzjonali hija essenzjali biex jiġu mmonitorjati l-iżviluppi fis-swieq. Din il-miżura tista’ tintuża biex tevalwa u potenzjalment timplimenta b’mod gradwali aktar risponsi regolatorji jekk dawn ikunu meħtieġa.
                  
               (c)   Implikazzjonijiet transkonfinali
         
         
                     (12)
                  
                  
                     It-theddid għall-integrità tas-suq, il-funzjonament ordnat u l-istabbiltà finanzjarja deskritti hawn fuq għandhom karattru pan-UE. Mill-20 ta’ Frar 2020, il-EUROSTOXX 50 INDEX, li jkopri 50 emittent tal-blue-chip minn 11 (5)-il pajjiż taż-żona euro, naqas b’madwar 30 % (Figura 1). Barra minn hekk, l-effett tal-pressjoni ta’ bejgħ mhux tas-soltu kien jidher fl-indiċi prinċipali tas-swieq tal-UE (Figura 2).
                  
               
                     (13)
                  
                  
                     Minħabba l-fatt li s-swieq finanzjarji ta’ kull Stat Membru tal-UE huma affettwati mit-theddid, l-implikazzjonijiet transkonfinali huma partikolarment serji.
                  
               3.   L-EBDA AWTORITÀ KOMPETENTI MA ĦADET MIŻURI BIEX TINDIRIZZA T-THEDDIDA JEW WAĦDA JEW AKTAR MILL-AWTORITAJIET KOMPETENTI ĦADET/ĦADU MIŻURI LI MA JINDIRIZZAWX ADEGWATAMENT IT-THEDDIDA (L-ARTIKOLU 28(2)(B) TAR-REGOLAMENT (UE) NRU 236/2012)
         
         
                     (14)
                  
                  
                     Waħda mill-kundizzjonijiet biex l-ESMA tadotta l-miżura f’din id-Deċiżjoni hija li awtorità kompetenti jew awtoritajiet kompetenti ma jkunux ħadu azzjoni sabiex jindirizzaw it-theddida jew l-azzjonijiet li ttieħdu ma jindirizzawx adegwatament it-theddida.
                  
               
                     (15)
                  
                  
                     L-integrità tas-suq, il-funzjonament ordnat u t-tħassib dwar l-istabbiltà finanzjarja deskritti f’din id-Deċiżjoni wasslu lil xi awtoritajiet nazzjonali kompetenti biex jikkonsultaw dwar jew jieħdu azzjonijiet nazzjonali mmirati biex jirrestrinġu l-bejgħ ta’ pożizzjoni qasira tal-ishma.
                  
               
                     (16)
                  
                  
                     Fi Spanja, il-Comisión Nacional del Mercado de Valores imponiet projbizzjoni temporanja fuq il-bejgħ ta’ pożizzjoni qasira li jikkonċerna 69 sehem (6) elenkati f’diversi ċentri tan-negozjar Spanjoli. Il-projbizzjoni ġiet adottata skont l-Artikolu 23 tar-Regolament (UE) Nru 236/2012, meta jitqies it-tnaqqis fil-prezz, ogħla minn 10 % u, għal azzjonijiet illikwidi, ogħla minn 20 %, irreġistrati mill-ishma rilevanti fit-12 ta’ Marzu 2020. Il-projbizzjoni kienet tapplika għas-sessjoni ta’ negozjar tat-13 ta’ Marzu 2020 u ma ġietx estiża.
                  
               
                     (17)
                  
                  
                     Fl-Italja, il-Commissione Nazionale per le Società e la Borsa imponiet projbizzjoni temporanja fuq il-bejgħ ta’ pożizzjoni qasira li jikkonċerna 85 sehem (7) elenkati fuq is-suq tal-MTA tal-Borsa Italiana. Il-projbizzjoni ġiet adottata skont l-Artikolu 23 tar-Regolament (UE) Nru 236/2012, meta jitqies it-tnaqqis fil-prezz, ogħla minn 10 %, irreġistrat mill-ishma fit-12 ta’ Marzu 2020. Il-projbizzjoni kienet tapplika għas-sessjoni ta’ negozjar tat-13 ta’ Marzu 2020 u ma ġietx estiża.
                  
               
                     (18)
                  
                  
                     Fit-13 ta’ Marzu 2020 ġew segwiti ż-żewġ miżuri wkoll fil-Ġermanja, fuq it-Tradegate Exchange, u fir-Renju Unit tal-Gran Brittanja u l-Irlanda ta’ Fuq (8), fejn il-projbizzjoni temporanja kienet tikkonċerna 154 strument.
                  
               
                     (19)
                  
                  
                     Restrizzjonijiet temporanji bħal dawn fuq bejgħ ta’ pożizzjoni qasira skont l-Artikolu 23 tar-Regolament (UE) Nru 236/2012 ma jistgħux jindirizzaw it-theddid kontinwu peress li dawn huma applikabbli għal jum ta’ negozjar wieħed biss.
                  
               
                     (20)
                  
                  
                     Wara li skadew il-miżuri temporanji msemmija hawn fuq li ttieħdu fl-Italja u fi Spanja, fl-UE ma ttieħdet l-ebda miżura oħra bbażata fuq ir-Regolament (UE) Nru 236/2012, u mid-data ta’ din id-Deċiżjoni ma hemmx miżuri bħal dawn fis-seħħ.
                  
               
                     (21)
                  
                  
                     Fiż-żmien tal-adozzjoni ta’ din id-Deċiżjoni, l-ebda awtorità kompetenti ma adottat miżuri biex iżżid il-viżibbiltà tagħhom tal-evoluzzjoni tal-attività ta’ pożizzjonijiet qosra netti permezz tal-istabbiliment ta’ limiti ta’ rapportar aktar baxxi.
                  
               
                     (22)
                  
                  
                     Fid-dawl tat-theddid pan-Ewropew imsemmi hawn fuq, sar evidenti li l-informazzjoni rċevuta mill-awtoritajiet nazzjonali kompetenti mhijiex biżżejjed fil-kundizzjonijiet attwali tas-suq taħt stress. L-ESMA tqis li t-tnaqqis tal-limiti ta’ rapportar għandu jiżgura li l-awtoritajiet nazzjonali kompetenti kollha madwar l-UE u l-ESMA jkollhom l-aqwa sett ta’ data possibbli disponibbli biex jimmonitorjaw ix-xejriet tas-suq u jippermettu lilhom infushom u lill-ESMA jieħdu, jekk ikun meħtieġ, aktar miżuri.
                  
               
                     (23)
                  
                  
                     Meta ħadet din il-miżura, l-ESMA kkunsidrat ukoll li l-livell limitu ta’ notifika l-ġdid għandu jsir applikabbli immedjatament wara l-pubblikazzjoni tiegħu fuq is-sit web tal-ESMA, kif previst fl-Artikolu 28(9) tar-Regolament (UE) Nru 236/2012.
                  
               4.   EFFIĊJENZA TAL-MIŻURA (L-ARTIKOLU 28(3)(A) TAR-REGOLAMENT (UE) NRU 236/2012)
         
         
                     (24)
                  
                  
                     L-ESMA għandha tqis ukoll sa liema punt il-miżura tindirizza b’mod sinifikanti t-theddid identifikat.
                  
               
                     (25)
                  
                  
                     L-ESMA analizzat iċ-ċirkostanzi f’jiem ta’ negozjar riċenti f’ċentri tan-negozjar, b’mod partikolari mid-9 ta’ Marzu 2020 (Figura 1), sa fejn dawn jikkostitwixxu theddid għall-integrità tas-swieq u għall-istabbiltà finanzjarja fl-Unjoni u jekk il-miżura tal-ESMA hijiex effiċjenti fl-indirizzar ta’ theddid bħal dan billi tieħu approċċ li jħares ’il quddiem.
                  
               (a)   Il-miżura tindirizza b’mod sinifikanti t-theddida għall-funzjonament ordnat u l-integrità tas-swieq finanzjarji
         
         
                     (26)
                  
                  
                     L-ESMA tqis li minkejja t-telf straordinarju li sar fin-negozjar tal-ishma fi swieq regolati mill-20 ta’ Frar 2020 u b’mod partikolari mid-9 ta’ Marzu 2020, is-swieq ħadmu b’mod ordnat u li l-integrità tas-swieq kienet fil-biċċa l-kbira ppreservata.
                  
               
                     (27)
                  
                  
                     Fuq din il-bażi u sa minn din id-data, l-ESMA tqis li din id-Deċiżjoni hija proporzjonata fiċ-ċirkustanzi attwali.
                  
               
                     (28)
                  
                  
                     Madankollu, minħabba l-pressjoni konsistenti ta’ bejgħ ikkawżata minn żviluppi sussegwenti li jaffettwaw firxa kbira ħafna ta’ emittenti mit-tipi kollha ta’ setturi fl-Istati Membri kollha, is-swieq huma madankollu fi stat fraġli.
                  
               
                     (29)
                  
                  
                     Fi żminijiet ta’ pressjoni estrema ta’ bejgħ u l-volatilità tas-suq involuti fil-bejgħ ta’ pożizzjoni qasira u l-bini ta’ pożizzjonijiet qosra jistgħu jamplifikaw ’l isfel ix-xejriet diġà preżenti fis-swieq finanzjarji. Filwaqt li l-bejgħ ta’ pożizzjoni qasira fi żminijiet oħra jista’ jservi funzjonijiet pożittivi f’termini tad-determinazzjoni tal-valutazzjoni korretta tal-emittenti, fiċ-ċirkostanzi attwali tas-suq dan joħloq theddida addizzjonali għall-funzjonament ordnat u l-integrità tas-swieq.
                  
               
                     (30)
                  
                  
                     L-ESMA tqis li, mingħajr ma tittieħed tali miżura f’dan il-waqt, l-awtoritajiet nazzjonali kompetenti u l-ESMA ma jkollhomx il-kapaċità li jimmonitorjaw b’mod adegwat is-suq fl-ambjent tas-suq attwali, fejn il-pressjoni sostanzjali ta’ bejgħ u l-volatilità mhux tas-soltu [Figura 1] fil-prezz tal-ishma tal-Unjoni ammessi għan-negozjar f’suq regolat jistgħu jkomplu jiġu amplifikati bit-teħid ta’ pożizzjonijiet qosra. B’mod partikolari, minħabba l-impatt orizzontali tas-sitwazzjoni ta’ emerġenza attwali li taffettwa sett wiesa’ ta’ ishma madwar l-Unjoni, it-tnaqqis fil-prezzijiet tal-ishma jista’ jkun dovut għal pressjoni ta’ bejgħ addizzjonali li tirriżulta minn attività ta’ bejgħ ta’ pożizzjoni qasira u għal pożizzjonijiet qosra netti miżjuda li, peress li huma taħt il-livelli limiti attwali għal notifika lill-awtoritajiet nazzjonali kompetenti, għalhekk ma jiġux identifikati.
                  
               
                     (31)
                  
                  
                     Għalhekk, l-awtoritajiet nazzjonali kompetenti u l-ESMA jeħtieġ li jkunu konxji mill-aktar fis possibbli tal-parteċipanti fis-suq li jidħlu f’bejgħ ta’ pożizzjoni qasira u jibnu pożizzjonijiet qosra netti sinifikanti biex, jekk ikun meħtieġ, jipprevjenu li dawk il-pożizzjonijiet isiru sinjali li jwasslu għal kaskata ta’ ordnijiet ta’ bejgħ li jikkawżaw waqgħa sinifikanti ulterjuri fil-valur. Għall-istess raġunijiet, l-ESMA tqis li huwa adegwat li żżomm il-limitu ta’ pubblikazzjoni fl-Artikolu 6 tar-Regolament (UE) Nru 236/2012, iżda qiegħda timmonitorja fuq bażi kontinwa l-kundizzjonijiet tas-suq u se tieħu miżuri ulterjuri jekk il-kundizzjonijiet tas-suq jagħmlu dan neċessarju.
                  
               (b)   Il-miżura tindirizza b’mod sinifikanti t-theddida għall-istabbiltà tas-sistema finanzjarja kollha jew parti minnha fl-Unjoni
         
         
                     (32)
                  
                  
                     Kif deskritt hawn fuq, in-negozjar f’ishma mill-20 ta’ Frar 2020 u b’mod partikolari mid-9 ta’ Marzu 2020 kien ikkaratterizzat minn pressjoni sostanzjali ta’ bejgħ u volatilità mhux tas-soltu li wasslu għal tnaqqis sinifikanti fi spirali ’l isfel li jaffettwaw l-emittenti mit-tipi kollha ta’ setturi.
                  
               
                     (33)
                  
                  
                     Il-pressjoni mhux imnaqqsa tal-bejgħ fuq l-ishma tal-banek u istituzzjonijiet finanzjarji oħra kif ukoll firxa wiesgħa ta’ emittenti mis-setturi kollha jistgħu jpoġġu l-istabbiltà finanzjarja ta’ Stat Membru wieħed jew diversi Stati Membri u, fl-aħħar mill-aħħar, is-sistema finanzjarja fl-Unjoni f’riskju.
                  
               
                     (34)
                  
                  
                     Barra minn hekk, l-ESMA tqis li t-tnaqqis sinifikanti fil-valur u l-volatilità estrema, b’mod partikolari mid-9 ta’ Marzu 2020, jista’ jikkawża nuqqas ta’ fiduċja fil-funzjonament tas-sistema finanzjarja mill-parteċipanti fis-suq u l-pubbliku inġenerali.
                  
               
                     (35)
                  
                  
                     L-eżistenza ta’ tali riskji hija evidenti wkoll mill-miżuri multipli meħuda fil-livell tal-Istati Membri u tal-Unjoni f’dawn l-aħħar ftit jiem biex tiġi stabbilizzata s-sistema finanzjarja u l-ekonomija kollha kemm hi.
                  
               
                     (36)
                  
                  
                     Kif muri hawn fuq, l-involviment f’bejgħ ta’ pożizzjoni qasira u l-bini ta’ pożizzjonijiet qosra netti sinifikanti jistgħu jamplifikaw il-pressjoni tal-bejgħ u x-xejriet ’l isfel li fil-preżent huma ta’ theddida li jista’ jkollhom effetti detrimentali ħafna fuq l-istabbiltà finanzjarja ta’ istituzzjonijiet finanzjarji u kumpaniji minn setturi oħra. F’dan il-kuntest, il-limitazzjonijiet tad-data għall-awtoritajiet nazzjonali kompetenti u l-ESMA jirrestrinġu l-kapaċità tagħhom li jindirizzaw kwalunkwe effett negattiv potenzjali fuq l-ekonomija u, fl-aħħar mill-aħħar, l-istabbiltà finanzjarja tal-Unjoni kollha kemm hi.
                  
               
                     (37)
                  
                  
                     Il-miżura tal-ESMA li tnaqqas b’mod temporanju l-limiti ta’ rapportar tal-pożizzjonijiet qosra netti lill-awtoritajiet nazzjonali kompetenti tindirizza din it-theddida għall-istabbiltà tal-partijiet jew, fl-aħħar mill-aħħar, is-sistema finanzjarja kollha tal-Unjoni.
                  
               (c)   Titjib tal-kapaċità tal-awtoritajiet kompetenti li jimmonitorjaw it-theddida
         
         
                     (38)
                  
                  
                     F’kundizzjonijiet ordinarji tas-suq, l-awtoritajiet nazzjonali kompetenti jimmonitorjaw kwalunkwe theddida li tista’ tirriżulta mill-bejgħ ta’ pożizzjoni qasira u l-bini ta’ pożizzjonijiet qosra netti b’għodod superviżorji stabbiliti fil-leġiżlazzjoni tal-Unjoni, b’mod partikolari l-obbligi ta’ rapportar li jikkonċernaw pożizzjonijiet qosra netti stabbiliti fir-Regolament (UE) Nru 236/2012 (9).
                  
               
                     (39)
                  
                  
                     Madankollu, il-kundizzjonijiet eżistenti tas-suq jagħmluha neċessarja li tiġi intensifikata l-attività ta’ monitoraġġ tal-awtoritajiet nazzjonali kompetenti u l-ESMA tal-pożizzjonijiet qosra netti aggregati f’ishma ammessi għan-negozjar fi swieq regolati. Għal dan il-għan, huwa essenzjali mhux biss li jiġi żgurat li l-awtoritajiet nazzjonali kompetenti qegħdin jagħmlu rapporti fi stadju aktar bikri ta’ akkumulazzjoni ta’ pożizzjoni qasira netta u mhux fil-livell attwali ta’ 0,2 % iżda wkoll li tali obbligu ta’ rapportar rivedut jidħol fis-seħħ b’effett immedjat.
                  
               
                     (40)
                  
                  
                     Għalhekk, il-miżura tal-ESMA ttejjeb il-kapaċità tal-awtoritajiet nazzjonali kompetenti li jittrattaw it-theddid identifikat u li b’mod ġenerali jimmonitorjaw u jiġġestixxu t-theddid għall-funzjonament ordnat tas-swieq u l-istabbiltà finanzjarja fi żminijiet ta’ stress tas-suq.
                  
               5.   IL-MIŻURI MA JOĦOLQUX RISKJU TA’ ARBITRAĠĠ REGOLATORJU (L-ARTIKOLU 28(3)(B) TAR-REGOLAMENT (UE) NRU 236/2012)
         
         
                     (41)
                  
                  
                     Sabiex tiġi adottata miżura skont l-Artikolu 28 tar-Regolament (UE) Nru 236/2012, l-ESMA għandha tqis jekk il-miżura toħloqx riskju ta’ arbitraġġ regolatorju.
                  
               
                     (42)
                  
                  
                     Peress li l-miżura tal-ESMA tikkonċerna l-obbligi ta’ rapportar tal-parteċipanti fis-suq fir-rigward tal-ishma kollha ammessi għan-negozjar fi swieq regolati, din se tiżgura limitu ta’ rapportar uniku għall-awtoritajiet nazzjonali kompetenti kollha, u b’hekk jiġu żgurati kundizzjonijiet ekwi fost il-parteċipanti fis-suq minn ġewwa u barra mill-Unjoni fir-rigward tan-negozjar ta’ ishma ammessi għan-negozjar f’suq regolat.
                  
               6.   IL-MIŻURA TAL-ESMA MA GĦANDHIEX EFFETT DETRIMENTALI FUQ L-EFFIĊJENZA TAS-SWIEQ FINANZJARJI, INKLUŻ BILLI TNAQQAS IL-LIKWIDITÀ F’DAWN IS-SWIEQ JEW TOĦLOQ INĊERTEZZA GĦALL-PARTEĊIPANTI FIS-SUQ, LI JKUN SPROPORZJONAT GĦALL-BENEFIĊĊJI TAGĦHA (L-ARTIKOLU 28(3)(C) TAR-REGOLAMENT (UE) NRU 236/2012)
         
         
                     (43)
                  
                  
                     L-ESMA għandha tivvaluta jekk il-miżura għandhiex effetti detrimentali li jitqiesu sproporzjonati meta mqabbla mal-benefiċċji tagħha.
                  
               
                     (44)
                  
                  
                     L-ESMA tqis li huwa xieraq li l-awtoritajiet nazzjonali kompetenti jimmonitorjaw mill-qrib l-evoluzzjoni tas-suq u kwalunkwe evoluzzjoni tal-pożizzjonijiet qosra netti qabel ma jikkunsidraw li jadottaw kwalunkwe miżura oħra. L-ESMA tinnota li l-limiti ta’ rapportar attwali (0,2 % tal-kapital azzjonarju maħruġ) jistgħu ma jkunux adegwati fil-kundizzjonijiet eċċezzjonali attwali tas-suq biex jidentifikaw ix-xejriet fil-ħin.
                  
               
                     (45)
                  
                  
                     Għalkemm l-obbligu ta’ rapportar imsaħħaħ stabbilit f’din id-deċiżjoni jista’ jżid piż addizzjonali fuq l-entitajiet ta’ rapportar, dan mhuwiex se jillimita l-kapaċità tal-parteċipanti fis-suq li jidħlu jew iżidu l-pożizzjonijiet qosra tagħhom fl-ishma. B’riżultat ta’ dan, l-effiċjenza tas-suq mhix se tiġi affettwata.
                  
               
                     (46)
                  
                  
                     Il-miżura attwali ma għandhiex taffettwa l-likwidità fis-suq peress li l-obbligu ta’ rapportar miżjud għal sett limitat ta’ parteċipanti fis-suq ma għandux jibdel l-istrateġiji kummerċjali tagħhom u għalhekk, il-parteċipazzjoni tagħhom fis-suq. Barra minn hekk, l-eċċezzjoni prevista għall-attivitajiet ta’ ġenerazzjoni tas-suq u għall-programmi ta’ stabbilizzazzjoni hija maħsuba biex ma żżidx il-piż għal entitajiet li jipprovdu servizz importanti f’termini ta’ forniment ta’ likwidità u t-tnaqqis tal-volatilità, partikolarment rilevanti fis-sitwazzjoni attwali.
                  
               
                     (47)
                  
                  
                     L-ESMA temmen li l-limitazzjoni tal-kamp ta’ applikazzjoni tal-miżura tagħha għal settur wieħed jew diversi setturi jew għal subsett ta’ emittenti ma tistax tikseb l-eżitu mixtieq. Il-kobor tat-tnaqqis fil-prezzijiet, il-firxa wiesgħa ta’ ishma (u setturi) affettwati u l-grad ta’ interkonnessjoni bejn l-ekonomiji u ċ-ċentri tan-negozjar tal-UE, jissuġġerixxu li x’aktarx miżura fl-UE kollha tkun aktar effettiva mill-miżuri nazzjonali settorjali.
                  
               
                     (48)
                  
                  
                     F’termini ta’ ħolqien ta’ inċertezza tas-suq, il-miżura ma tintroduċix obbligi regolatorji ġodda, peress li timmodifika biss l-obbligu ta’ rapportar eżistenti li ilu fis-seħħ mill-2012, billi tbaxxi l-livell limitu. Din tapplika għan-negozjar kollu f’ishma ammessi għan-negozjar f’suq regolat u għalhekk ma toħloq l-ebda inċertezza.
                  
               
                     (49)
                  
                  
                     L-ESMA tenfasizza wkoll li l-miżura hija limitata għar-rapportar ta’ ishma li huma ammessi għan-negozjar f’suq regolat biex jaqbdu dawk il-pożizzjonijiet fejn ir-rapportar addizzjonali jidher l-aktar rilevanti. Il-miżura tapplika biss jekk il-pożizzjonijiet jilħqu jew jaqbżu l-limitu ta’ 0,1 % wara d-dħul fis-seħħ.
                  
               
                     (50)
                  
                  
                     Għalhekk, l-ESMA ma tqisx li obbligu ta’ trasparenza msaħħa bħal dan jista’ jkollu effett detrimentali fuq l-effiċjenza tas-swieq finanzjarji jew fuq l-investituri li huwa sproporzjonat meta mqabbel mal-benefiċċji tiegħu.
                  
               
                     (51)
                  
                  
                     F’termini ta’ tul ta’ żmien tal-miżura, l-ESMA tqis li durata ta’ tliet xhur hija ġustifikata meta wieħed iqis l-informazzjoni disponibbli bħalissa. L-ESMA hija konxja dwar il-piż amministrattiv li qed jiżdied li din id-deċiżjoni timplika għal ċerti parteċipanti fis-suq u għandha l-ħsieb li terġa’ lura għall-obbligu ta’ rapportar regolari hekk kif is-sitwazzjoni titjieb, iżda fl-istess ħin ma tistax twarrab il-possibbiltà li testendi l-miżura fejn is-sitwazzjoni għandha tmur għall-agħar.
                  
               7.   KONSULTAZZJONI U AVVIŻ (L-ARTIKOLU 28(4) U (5) TAR-REGOLAMENT (UE) NRU 236/2012)
         
         
                     (52)
                  
                  
                     L-ESMA kkonsultat lill-BERS. Il-BERS ma qajjem l-ebda oġġezzjoni għall-adozzjoni tad-Deċiżjoni proposta.
                  
               
                     (53)
                  
                  
                     L-ESMA nnotifikat lill-awtoritajiet nazzjonali kompetenti dwar id-Deċiżjoni proposta.
                  
               
                     (54)
                  
                  
                     Il-miżura tal-ESMA se tapplika ladarba din id-deċiżjoni tiġi ppubblikata fuq is-sit web tal-ESMA.
                  
               ADOTTA DIN ID-DEĊIŻJONI
         
            Artikolu 1
            Definizzjoni
            Għall-finijiet ta’ din id-Deċiżjoni, “suq regolat” tfisser suq regolat kif imsemmi fl-Artikolu 4(1)(21) tad-Direttiva 2014/65/UE tal-Parlament Ewropew u tal-Kunsill (10).
         
         
            Artikolu 2
            Obbligi ta’ trasparenza addizzjonali temporanji
            
               1.   Persuna fiżika jew ġuridika li jkollha pożizzjoni qasira netta fir-rigward tal-kapital azzjonarju maħruġ ta’ kumpanija li jkollha l-ishma tagħha ammessi għan-negozjar f’suq regolat għandha tinnotifika lill-awtorità kompetenti rilevanti, skont l-Artikoli 5 u 9 tar-Regolament (UE) Nru 236/2012 meta l-pożizzjoni tilħaq jew taqa’ taħt livell limitu ta’ notifika rilevanti msemmi fil-paragrafu 2 ta’ dan l-Artikolu.
            
            
               2.   Livell limitu ta’ notifika rilevanti huwa perċentwal li huwa ugwali għal 0,1 % tal-kapital azzjonarju maħruġ tal-kumpanija kkonċernata u kull 0,1 % aktar minn dan il-limitu.
            
         
         
            Artikolu 3
            L-eżenzjonijiet
            
               1.   Skont l-Artikolu 16 tar-Regolament (UE) Nru 236/2012, l-obbligi ta’ trasparenza addizzjonali temporanji msemmija fl-Artikolu 2 ma għandhomx japplikaw għal ishma ammessi għan-negozjar f’suq regolat fejn iċ-ċentru prinċipali tan-negozjar tal-ishma jkun jinsab f’pajjiż terz.
            
            
               2.   L-obbligi ta’ trasparenza addizzjonali temporanji msemmija fl-Artikolu 2 ma għandhomx japplikaw għal attivitajiet ta’ ġenerazzjoni tas-suq.
            
            
               3.   L-obbligi ta’ trasparenza addizzjonali temporanji msemmija fl-Artikolu 2 ma għandhomx japplikaw għal pożizzjoni qasira netta fir-rigward tat-twettiq ta’ stabbilizzazzjoni skont l-Artikolu 5 tar-Regolament (UE) Nru 596/2014 tal-Parlament Ewropew u tal-Kunsill (11).
            
         
         
            L-Artikolu 4
            Dħul fis-seħħ u applikazzjoni
            Din id-Deċiżjoni tidħol fis-seħħ immedjatament mal-pubblikazzjoni tagħha fuq is-sit web tal-ESMA. Din għandha tapplika mid-data tad-dħul fis-seħħ tagħha għal perjodu ta’ tliet xhur.
         
         
            Magħmul f’Pariġi, is-16 ta’ Marzu 2020.
            
               
                  Għall-Bord tas-Superviżuri
               
               Steven MAIJOOR
               
                  Il-President
               
            
         
         
            (1)  ĠU L 331, 15.12.2010, p. 84.
         
            (2)  ĠU L 86, 24.3.2012, p. 1.
         
            (3)  ĠU L 274, 9.10.2012, p. 1.
         
            (4)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html.
         
            (5)  l-Awstrija, il-Belġju, il-Finlandja, Franza, il-Ġermanja, l-Irlanda, l-Italja, il-Lussemburgu, in-Netherlands, il-Portugall u Spanja.
         
            (6)  https://www.cnmv.es/portal/verDoc.axd?t={2ac24be5-78d8-4360-8199-c181c951e1e9}.
         
            (7)  http://www.consob.it/web/consob-and-its-activities/news-in-detail/-/asset_publisher/kcxlUuOyjO9x/content/press-release-12-march-2020-short-selling-hp/718268
         
            (8)  https://www.fca.org.uk/news/news-stories/temporary-prohibition-short-selling.
         
            (9)  Cf. l-Artikolu 5 tar-Regolament (UE) Nru 236/2012.
         
            (10)  Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li jemenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).
         
            (11)  Ir-Regolament (UE) Nru 596/2014 tal-Parlament Ewropew u tal-Kunsill tas- 16 ta’ April 2014 dwar l-abbuż tas-suq (Regolament dwar l-abbuż tas-suq) u li jħassar id-Direttiva 2003/6/KE tal-Parlament Ewropew u tal-Kunsill u d-Direttivi tal-Kummissjoni 2003/124/KE, 2003/125/KE u 2004/72/KE (ĠU L 173, 12.6.2014, p. 1).
      
      
         
            ANNESS
            
               
            Nota: Data tal-15 ta’ Marzu 2020.
            Sorsi: Refinitiv EIKON; ESMA.
            
               Figura 2
            
            
               Il-prestazzjoni tal-indiċi tal-istokk Ewropew
            
            
                         
                     
                     
                        Bidla perċentwali mill-20 ta’ Frar 2020
                     
                     
                        Bidla perċentwali ta’ 1 W
                     
                  
                        Eurostoxx50
                     
                     
                        -32,36 
                     
                     
                        -19,99 
                     
                  
                        AT
                     
                     
                        -36,96 
                     
                     
                        -23,50 
                     
                  
                        BE
                     
                     
                        -33,65 
                     
                     
                        -20,44 
                     
                  
                        BG
                     
                     
                        -18,26 
                     
                     
                        -15,47 
                     
                  
                        CY
                     
                     
                        -22,47 
                     
                     
                        -15,33 
                     
                  
                        CZ
                     
                     
                        -24,79 
                     
                     
                        -14,30 
                     
                  
                        DE
                     
                     
                        -32,44 
                     
                     
                        -20,02 
                     
                  
                        DK
                     
                     
                        -22,42 
                     
                     
                        -14,19 
                     
                  
                        EE
                     
                     
                        -20,92 
                     
                     
                        -14,25 
                     
                  
                        ES
                     
                     
                        -33,24 
                     
                     
                        -20,84 
                     
                  
                        FR
                     
                     
                        -32,07 
                     
                     
                        -19,87 
                     
                  
                        GR
                     
                     
                        -39,34 
                     
                     
                        -20,17 
                     
                  
                        HR
                     
                     
                        -25,18 
                     
                     
                        -16,88 
                     
                  
                        HU
                     
                     
                        -25,34 
                     
                     
                        -16,99 
                     
                  
                        IE
                     
                     
                        -28,85 
                     
                     
                        -17,85 
                     
                  
                        IS
                     
                     
                        -18,24 
                     
                     
                        -4,16 
                     
                  
                        IT
                     
                     
                        -36,39 
                     
                     
                        -23,30 
                     
                  
                        LT
                     
                     
                        -16,65 
                     
                     
                        -9,98 
                     
                  
                        LU
                     
                     
                        -35,66 
                     
                     
                        -19,27 
                     
                  
                        LV
                     
                     
                        -10,87 
                     
                     
                        -7,28 
                     
                  
                        MT
                     
                     
                        -9,05 
                     
                     
                        -7,55 
                     
                  
                        NL
                     
                     
                        -30,42 
                     
                     
                        -18,52 
                     
                  
                        NO
                     
                     
                        -29,25 
                     
                     
                        -17,39 
                     
                  
                        PL
                     
                     
                        -33,04 
                     
                     
                        -21,68 
                     
                  
                        PT
                     
                     
                        -29,08 
                     
                     
                        -17,85 
                     
                  
                        RO
                     
                     
                        -22,30 
                     
                     
                        -16,55 
                     
                  
                        SE
                     
                     
                        -27,51 
                     
                     
                        -15,50 
                     
                  
                        SI
                     
                     
                        -22,37 
                     
                     
                        -13,61 
                     
                  
                        SK
                     
                     
                        -5,69 
                     
                     
                        -5,02 
                     
                  
                        Sors: Refinitiv Datastream. Data ta’: fil-15 ta’ Marzu 2020.